open-index/open-wikipedia-markdown huggingface dataset:
Aloha Wanderwell

**Aloha Wanderwell** (s. **Idris Galcia Hall**; 13. lokakuuta 1906 Winnipeg, Kanada – 4. kesäkuuta 1996 Newport Beach, Kalifornia) oli kanadalainen tutkimusmatkailija, joka tunnetaan ensimmäisenä naisena, joka kiersi maailman autolla. Häntä kutsuttiin lempinimellä "maailman matkustanein tyttö".

## Elämä ja matkat

Wanderwell, joka oli kasvanut Brittiläisessä Kolumbiassa, liittyi 16-vuotiaana "kapteeni" Walter Wanderwellin (oik. Valerian Johannes Piecynski) johtamaan maailmanympärimatkaan vuonna 1922. Hän toimi retkikunnan sihteerinä, kuljettajana, näyttelijänä, valokuvaajana ja elokuvaajana. Vuosina 1922–1927 Wanderwell matkusti Ford Model T -autolla 75 maassa kuudella mantereella.

Aloha ja Walter avioituivat Kaliforniassa ja saivat kaksi lasta. Pariskunta tuli kansainvälisesti tunnetuksi tutkimusmatkailijoina ja tuotti elokuvan "With Car and Camera Around the World". He tekivät myös merkittävän tutkimusmatkan Amazonin sademetsän alueelle, missä Aloha kuvasi Bororos-heimoa dokumenttielokuvaan, joka on nykyään Smithsonian-instituutin kokoelmissa historiallisesti arvokkaana antropologisena materiaalina.

Walter Wanderwell murhattiin vuonna 1932 pariskunnan jahdilla Long Beachissä, Kaliforniassa. Murha jäi ratkaisematta. Aloha avioitui Walt Bakerin kanssa vuonna 1933 ja jatkoi matkojaan ja uraansa tutkimusmatkailijana, dokumentaristina ja esitelmöijänä. Hän luovutti kokoelmansa filmejä, valokuvia, päiväkirjoja ja esineitä useille museoille ja koulutuslaitoksille, mukaan lukien Kongressin kirjastolle ja Smithsonian-instituutille.

## Lähteet
Maud Wagner

**Maud Wagner** (k. 1961) oli yhdysvaltalainen tatuoija ja sirkustaiteilija, joka tunnetaan Yhdysvaltojen ensimmäisenä naispuolisena tatuointitaiteilijana.

## Elämä ja ura

Maud Wagner työskenteli alun perin sirkusesiintyjänä, ilma-akrobaattina ja kontortionistina. Vuoden 1904 St. Louisin maailmannäyttelyssä hän tapasi tatuointitaiteilija Gus Wagnerin, jonka kanssa hän teki sopimuksen: Maud suostui menemään treffeille Gusin kanssa, jos tämä opettaisi häntä tatuoimaan. 

Gus Wagner oli toiminut kauppamerimiehenä ja matkustanut maailmalla 1800-luvun lopulla, jolloin hän oli tutustunut perinteisiin tatuointitekniikoihin eri kulttuureissa. Wagner väitti oppineensa tatuoimaan Javan ja Borneon heimoilta. Palattuaan Amerikkaan 1910-luvulla hänellä oli yli 250 tatuointia, ja hän kutsui itseään "Amerikan taiteellisimmin merkityksi mieheksi". Gus tunnettiin myös nimellä "Tatuoitu maailmanmatkaaja", ja hänen kehonsa tatuoinnit kuvasivat Yhdysvaltojen, Japanin ja Kiinan historiaa.

Maud kiinnostui sekä taiteesta että taiteilijasta ja avioitui Gusin kanssa vain kuukausia ensitreffiensä jälkeen. Pian Maudin keho oli täynnä tatuointeja, pääasiassa ajalle tyypillisiä isänmaallisia kuvioita. Pariskunnasta tuli suosittu sirkusvetonaula, ja heidän kerrottiin ansaitsevan jopa 200 dollaria viikossa tatuoidulla ihollaan, mikä vastaa nykyään noin 2000 dollaria.

Maud ja Gus työskentelivät loppuelämänsä sirkuksissa, messuilla ja varieteeteattereissa ympäri Yhdysvaltoja sekä esiintyjinä että tatuoijina. Gus kuoli vuonna 1941 jouduttuaan salamaniskun uhriksi, ja Maud menehtyi syöpään kaksi vuosikymmentä myöhemmin, vuonna 1961.

Maudin perintö jatkui hänen tyttärensä Lovettan kautta, joka jatkoi perheen ammattia, vaikka hänen äitinsä oli kieltänyt häntä hankkimasta tatuointeja itselleen. Maud innoitti myös lukemattomia muita naisia, jotka tapasivat hänet tai saivat häneltä tatuointeja, ryhtymään itsekin alalle.

## Lähteet
Marie Müller (jalkapalloilija)

**Marie Lena Müller** (s. 25. heinäkuuta 2000) on saksalainen jalkapalloilija, pelipaikaltaan keskikenttäpelaaja. Hän on pituudeltaan 168-senttimetrinen ja on edustanut seuratasolla vuodesta 2024 NWSL-sarjassa pelaavaa Portland Thornsia.

Müller edusti ennen Yhdysvaltoihin siirtymistään kotimaassaan ainoastaan Freiburgia. Hän on pelannut Portland Thornsissa huhtikuulle 2025 mennessä 26 sarjaottelua. Müller on edustanut useita Saksan naisten nuorisomaajoukkueita. Alle 17-vuotiaiden maajoukkueen kanssa hän oli voittamassa vuoden 2016 alle 17-vuotiaiden naisten EM-kilpailuja.

## Lähteet

## Aiheesta muualla
Taina Laajasalo

**Taina Tuulikki Laajasalo** (s. 1978) on suomalainen oikeuspsykologi (PsT), joka työskentelee Terveyden ja hyvinvoinnin laitoksella (THL) tutkimusprofessorina. Hänen asiantuntemuksensa keskittyy väkivallan ennaltaehkäisyyn, lapsiin kohdistuvaan väkivaltaan, nuorisoväkivaltaan, oikeuspsykologiaan, haavoittuvassa asemassa olevien lasten ja nuorten palveluihin. Häntä on haastateltu aihepiiristä myös joukkotiedotusvälineissä.
 
Hän valmistui Helsingin yliopistosta psykologiksi (PsM 2002) ja psykologian tohtoriksi (PsT 2007). Väitöstutkimuksessaan hän tarkasteli henkirikosten tekijöiden ja mielenterveyden häiriöiden yhteyksiä. Englanninkielinen väitöskirjatyö oli otsikoitu *Finnish Homicides and Mental Disorders : An investigation of offense and offender characteristics*.  Helsingin yliopiston oikeuspsykologian dosentti (2015).

## Teoksia
* 
* 

## Lähteet

## Aiheesta muualla
* Taina Laajasalo ja Veeti Kallio (28.10.2019) Rikollinen mieli: Tappoon päättynyt huoltajuuskiista (yle.fi)
* Taina Laajasalo (6.11.2022) Kenestä kasvaa rikollinen? (essee) (hs.fi)
Mary Frith

**Mary "Moll" Frith** (tunnetaan myös nimillä **Moll Cutpurse** ja **Moll Frith**; 1584 tai 1589 Lontoo – 1659 Lontoo) oli englantilainen rikollinen ja kuuluisa hahmo Jaakko I:n aikaisen Lontoon alamaailmassa. Frith tunnettiin miesten vaatteissa liikkuvana, piippua polttavana ja miekkaa käyttävänä "karjuvana tyttönä" (Roaring Girl), joka toimi varastettuja tavaroita välittävänä kauppiaana ja ajoittain myös maantierosvojen johtajana.

## Elämä

Mary Frith syntyi suutarin tyttärenä Lontoon Barbican-alueella. Vanhempiensa kuoltua hän siirtyi Lontoon rikolliseen alamaailmaan. Frith omaksui pysyvästi miesten vaatetuksen ja tuli tunnetuksi taitavana kukkaronleikkaajana ("nipping a bung"). Myöhemmin hän siirtyi turvallisempaan varastettujen tavaroiden välittämiseen, jossa hän saavutti mainetta palauttamalla joskus varastettuja esineitä takaisin uhreille, jos nämä vetosivat häneen riittävästi.

Frith herätti suurta huomiota poikkeuksellisella käytöksellään. Helmikuussa 1611 hänet tuomittiin julkiseen katumusharjoitukseen Paul's Crossissa miesten vaatteiden käyttämisestä ja muusta sopimattomasta käytöksestä. Eräällä kuuluisalla kerralla hän löi vetoa, että ratsastaisi hevosella Charing Crossilta Shoreditchiin miesten housuissa ja röijyssä, mikä järkytti aikalaisia suuresti.

Englannin sisällissotan ja tasavallan aikana Frith toimi myös maantierosvojen johtajana. Väitetysti kuningasmielisenä hän ryösti parlamentin kenraali Fairfaxilta 250 kultarahaa Hounslow Heathissa, mistä hänet vangittiin Newgate-vankilaan. Kerrotaan, että hän vapautti itsensä maksamalla 2 000 punnan lahjuksen.

Elämänsä lopulla Frith vietti aikaa Bethlemin sairaalassa, joka oli tunnettu mielenterveyspotilaiden säilytyspaikka. Hän kuoli vuonna 1659.

Frithin persoonallisuus teki hänestä legendan jo eläessään. Hänestä julkaistiin elämäkerta jo 1610, ja näytelmäkirjailijat Thomas Middleton ja Thomas Dekker kirjoittivat hänestä näytelmän "The Roaring Girl" (1611). Näytelmässä Moll kuvataan nokkelana ja eläväisenä naisena, joka käyttää taitavasti sekä miekkaa että älykästä sanailua. Näytelmä käsittelee sukupuoli-identiteettiä ja seksuaalisuutta tavalla, joka voi vaikuttaa aikaisekseen hyvin modernilta.

## Lähteet
Khalida Jarrar

**Khalida Jarrar** () s. 9. helmikuuta 1963) on palestiinalainen vasemmistolainen poliitikko ja ihmisoikeusaktivisti, joka on keskittynyt naisten oikeuksiin ja Israelin vangitsemien naisten asioihin. Jarrar on ollut marxilais-leninistisen Palestiinan vapautuksen kansanrintaman (PFLP) edustaja Länsirantaa ja Gazan kaistaa hallinnoivassa palestiinalaishallinnossa.

## Elämä ja poliittinen toiminta
Jarrar on kotoisin Nablusista, Länsirannalta. Jarrar valittiin vuonna 2006 palestiinalaishallinnon parlamenttiin PFLP:n edustajana. Samana vuonna hänestä tehtiin ryhmän varajohtaja ja ryhmän poliittisen haaran jäsen. Jarrar on lisäksi ollut Palestiinan edustaja Euroopan neuvostossa. Jarrarilla oli merkittävä rooli Palestiinan pääsyssä Kansainvälisen rikostuomioistuimen (ICC) jäseneksi vuonna 2015. Jarrar toimi Ramallahissa toimivan vankien oikeuksia ajavan Addameer-järjestön johtajana vuosina 1993–2005.

## Pidätykset
Israel on pidättänyt Jarrarin lukuisia kertoja. Jarrar oli vuoden 2024 loppuun mennessä viettänyt yhteensä kuusi vuotta israelilaisissa vankiloissa. Israel on tuominnut Jarrarin kahdesti syytteistä, jotka liittyvät tämän jäsenyyteen ja toimintaan PFLP:ssä. Hänet pidätettiin ensimmäisen kerran vuonna 1989, kun hän osallistui mielenosoitukseen kansainvälisenä naistenpäivänä.

Keväällä 2015 Israelin viranomaiset pidättivät Jarrarin ja pitivät häntä aluksi hallinnollisessa pidätyksessä ilman syytettä. Kasvavan kansainvälisen paineen jälkeen israelilainen sotilastuomioistuin nosti syytteet 12 turvallisuusrikoksesta, jotka liittyivät Jarrarin jäsenyyteen PFLP:ssä. Jarrar tuomittiin 15 kuukauden vankeusrangaistukseen, viiden vuoden ehdolliseen vankeusrangaistukseen ja sakkoihin.

Israel piti Jarraria pidätettynä heinäkuusta 2017 ja helmikuuhun 2019 välisenä aikana, ja uudelleen lokakuussa 2019 ”salaisten tietojen” perusteella. Jarraria pidettiin vangittuna yli vuoden ilman syytteitä, kunnes maaliskuussa 2021 Jarrar tuomittiin kahdeksi vuodeksi vankeuteen. Israelin armeijan mukaan perusteena tuomiolle oli Jarrarin tunnustus PFLP:ssä toimimisesta vuosina 2016–2019.

Jarrar pidätettiin jälleen ilman oikeudenkäyntiä tai syytteitä joulukuussa 2023. Israel vapautti Jarrarin tammikuussa 2025 osana Gazan sodan aikana solmittua aseleposopimusta.

Jarrar on myös joutunut Israelin viranomaisten määräämiin pitkäaikaisiin matkustuskieltoihin ja hänen miehensä on pidätetty yli 10 kertaa.

## Lähteet
Concrete Blonde

**Concrete Blonde** on yhdysvaltalainen, vuonna 1982 perustettu, rock -yhtye, jonka laulaja on Johnette Napolitanota. Concrete Blonde oli suosituimmillaan 1980- ja 1990-lukujen taitteessa Concrete Blonde yhdisteli musiikissaan rockia, poppia, goottivaikutteita ja ajoittain myös post-punkia. Napolitanon syvä, karhea ääni ja introspektiiviset, usein synkät, henkilökohtaiset sanoitukset olivat yhtyeen tunnusmerkkejä. Yhtyeen uran menestynein kappale oli Napolitanon poikaystävän alkoholismia kuvaava kappale "Joey".

## Ura
Concrete Blonde sai alkunsa Los Angelesin punk-klubiskenestä nimellä Dream 6. Yhtyeen perustivat laulaja, lauluntekijä ja basisti Johnette Napolitano ja kitaristi Jim Mankey. Heidän vaatimuksensa täydellisestä taiteellisesta kontrollista karkotti kuitenkin isot levy-yhtiöt, jotka olivat kiinnostuneita, ja vasta vuonna 1987 yhtye teki levytyssopimuksen I.R.S.-yhtiön kanssa ja vaihtoi nimensä Concrete Blondeksi levy-yhtiökumppani Michael Stipen ehdotuksesta.

Concrete Blonden omaa nimeä kantava debyyttialbumi paljasti Pretendersin vaikutteita, kun taas vuoden 1989 *Free* oli tiiviimpi esitys Napolitanon kehittyvästä laulunkirjoituksesta ja tuotti college-radiossa hitin "God Is a Bullet". Synkkäsävyinen ja kerroksellinen *Bloodletting* oli molempia edeltäjiään kaupallisempi levy ja toi yhtyeelle laajemman yleisön yllätyshittinsä "Joey" ansiosta – kappale oli tositarina ja se kertoi laulajan rakkaussuhteesta, joka päättyi miehen alkoholismin vuoksi. Albumilla vieraili R.E.M. - yhtyeen kitaristi Peter Buck. Yhtyeen seuraava albumi *Mexican Moon* heijasteli Napolitanon kiinnostusta latinalaisamerikkalaiseen musiikkiin ja kulttuuriin, mutta Concrete Blonden kaupallinen suosio oli laskussa *Bloodlettingin* jälkeen, ja lopulta Napolitano hajotti yhtyeen. Tämän jälkeen hän siirtyi soolouralle ja työskenteli pitkään musiikkituottajana.

Concrete Blonde kuitenkin palasi yhteen vuonna 2001 ja julkaisi tuolloin kaksi albumia: vuonna 2002 *Group Therapy* ja vuonna 2004 *Mojave*, jolla soitti uusi rumpali Gabriel Ramirez-Quezada. Napolitano ilmoitti Concrete Blonden toisesta ja ilmeisesti lopullisesta hajoamisesta kesäkuussa 2006 Vuonna  2010 ja vuonna 2012 yhtye teki kuitenkin reunion kiertueet Yhdysvalloissa, soittaen vanhoja hittejään.

## Diskografia

### Studioalbumit
* *Concrete Blonde* (1986)
* *Free* (1989)
* *Bloodletting* (1990)
* *Walking in London* (1992)
* *Mexican Moon* (1993)
* *Concrete Blonde y Los Illegals* (1997) – yhdessä Los Illegals-yhtyeen kanssa
* *Group Therapy* (2002)
* *Mojave* (2004)

## Lähteet
Bodil Jørgensen

**Bodil Jørgensen** (s. 3. maaliskuuta 1961 Vejle) on tanskalainen näyttelijä. Hän valmistui Tanskan valtiollisesta teatterikoulusta vuonna 1990 ja tuli tunnetuksi Lars von Trierin elokuvasta *[[Idiootit]]* vuonna 1998. Vuosina 2013–2024 hän näytteli suositussa *Badehotellet*-sarjassa (suom. *Rantahotelli*). Lisäksi hän on tehnyt pitkän uran teatterilavalla, muun muassa Kuninkaallisessa teatterissa.

Kesällä 2014 Jørgensen loukkaantui vakavasti jäätyään traktorin alle erään elokuvan kuvauksissa. Häneltä murtuivat muun muassa kaikki kylkiluut, lantio murskautui ja useat sisäelimet vahingoittuivat. Hän oli joitakin päiviä koomassa, mutta toipui työkykyiseksi. Onnettomuudesta jäi kuitenkin pysyviä vaurioita, Jørgensen on kertonut esimerkiksi kasvojensa toisen puolen tuntoaistin jääneen heikoksi.

Jørgensen on saanut useita palkintoja, muun muassa viisi Robertia. Vuonna 2010 hänelle myönnettiin Dannebrogin ritarikunnan ritarin arvo.  
## Lähteet
Deborah Meaden

**Deborah Meaden** (s. 11. helmikuuta 1959 Iso-Britannia) on brittiläinen liikenainen, sijoittaja ja televisiopersoonallisuus. Hän esiintyy BBC:n *[[Dragons' Den]]* -ohjelman (suom. Leijonan luola UK) sijoittajana.

## Ura ja sijoitukset

Meaden aloitti ensimmäisen yrityksensä 19-vuotiaana tuoden maahan lasi- ja keramiikkatuotteita korkealuokkaisille kaupoille kuten Harvey Nicholsille. Myöhemmin hän työskenteli useissa yrityksissä vapaa-ajan ja vähittäiskaupan alalla.

Merkittävän varallisuutensa Meaden hankki johtamalla ja laajentamalla perheomisteista Weststar Holidays -lomakeskusketjua, josta tuli hänen johdollaan yksi Iso-Britannian menestyneimmistä lomapuistoyrityksistä. Vuonna 2005 hän myi huomattavan osuuden yrityksestä 33 miljoonalla punnalla ja loput omistuksestaan myöhemmin, kun yritys myytiin Parkdean Holidaysille 83 miljoonalla punnalla.

Vuodesta 2006 lähtien Meaden on toiminut sijoittajana BBC:n *Dragons' Den* -ohjelmassa, jossa hän on sijoittanut lukuisiin yrityksiin. Hänen nykyinen sijoitusportfolionsa käsittää yli 60 yritystä eri toimialoilta.

## Yksityiselämä ja arvot

Meaden asuu Somersetissa miehensä Paulin kanssa, jonka hän tapasi Weststar Holidaysin johtajana. Pariskunta jakaa kotinsa lukuisten eläinten kanssa, joihin lukeutuu kissoja, koiria, hevosia, sikoja, lampaita ja lintuja. Meaden on aktiivinen ympäristönsuojelun ja eläinten hyvinvoinnin puolestapuhuja. Meaden toimii WWF:n lähettiläänä ja useiden hyväntekeväisyysjärjestöjen suojelijana, kuten Tusk Trust ja Marine Conservation Society.

Moni Meadenin liiketoimista ja sijoituksista heijastaa hänen sitoutumistaan kestävään kehitykseen ja eettisiin liiketoimintakäytäntöihin. Hänen omaisuutensa arvoksi on arvioitu noin 40 miljoonaa puntaa.

## Lähteet
Manduhai

**Manduhai** (; noin 1449 Mongolia – 1510 Mongolia) oli mongolialainen naishallitsija ja sotilasjohtaja. Hän oli tärkeä hahmo Pohjois-Yuan-dynastiassa ja toimi sijaishallitsijana Dajan-kaanin ollessa alaikäinen. Myöhemmin hän meni naimisiin tämän kanssa ja jatkoi merkittävänä poliittisena ja sotilaallisena vaikuttajana.

Mandukhai oli Borjigin-klaanin jäsen ja Manduul-kaanin leski. Kun Manduul-kaani kuoli vuonna 1467, valtakunnan ainoaksi perijäksi jäi viisivuotias orpo Dajan, Tšingis-kaanin jälkeläinen. Manduhai adoptoi lapsen ja julisti hänet kaaniksi. Hän otti hovin hallintaansa ja lähti sotaan oiraatteja vastaan, joista hän saavutti ratkaisevan voiton. Hänen urotekojaan verrattiin Tšingis-kaanin sankarillisen äidin tekoihin.

Dajanin täyttäessä 19 vuotta Manduhai avioitui hänen kanssaan, mutta säilytti vaikutusvaltansa mongolien parissa. Soturina hän johti uskollisia sotilaitaan taisteluun ja kukisti lopullisesti oiraatit, minkä seurauksena mongolit saivat jälleen ylivallan itäisillä alueilla.

## Lähteet
Anna Mungunda

**Anna ”Kakurukaze” Mungunda** (1932 – 10. joulukuuta 1959) oli namibialainen aktivisti ja vapaustaistelun marttyyri. Mungunda oli Mungundu-dynastian jäsen ja päällikkö Hosea Kutakon läheinen sukulainen. Hän työskenteli kotiapulaisena.

Mungunda kuoli 10. joulukuuta 1959 Windhoekin vanhalla asuinalueella (Old Location) tapahtuneen protestin yhteydessä. Hän kaatoi bensiiniä paikallisen tarkastajan auton päälle ja sytytti sen tuleen protestina afrikkalaisten pakkosiirtoja vastaan, minkä jälkeen hänet ammuttiin välittömästi.

## Lähteet
Emily Ruete

**Emily Ruete**, syntyjään **Sayyida Salma bint Said Al Said** (30. elokuuta 1844 Sansibar (nyk. osa Tansaniaa) – 29. helmikuuta 1924 Jena, Weimarin tasavalta) oli sansibarilainen prinsessa, joka tuli tunnetuksi pakonsa ja myöhemmän elämänsä kautta Saksassa. 

Hän oli Sansibarin sulttaani Sayyid Said bin Sultan Al-Busaidin tytär ja kirjoitti omaelämäkerran, jota pidetään ensimmäisenä itäafrikkalaisen naisen kirjoittamana omaelämäkerrallisena teoksena.

## Elämä
Sayyida Salme oli sulttaani Said Ibn Sultan Al Bu-Saidin ja tšerkessiläisen hovineito Jilfidanin tytär. Sulttaanilla oli yhteensä 36 lasta. Salme opetti itsensä kirjoittamaan kopioimalla arabialaisia kirjaimia kamelinluihin.

Kun Salmen isä kuoli vuonna 1856, valtaistuimen peri hänen veljensä Majid. Tämä johti valtataisteluun Majidin ja toisen veljen, Barghashin välillä. Salme asettui 15-vuotiaana Barghashin puolelle ja toimi hänen sihteerinään. Kapina kuitenkin kukistettiin nopeasti, minkä jälkeen Salme joutui eristyksiin perheestään.

Yksinäisyydessään Salme alkoi seurustella Sansibarissa asuvien eurooppalaisten kanssa ja rakastui saksalaiseen kauppias Rudolph Heinrich Rueteen. Heidän suhteensa aiheutti skandaalin, ja kun Salme tuli vielä raskaaksi avioliiton ulkopuolella, hän pakeni Jemeniin pelätessään henkensä puolesta. Jemenissä hän synnytti lapsen, joka kuitenkin menehtyi. Myöhemmin Rudolph liittyi hänen seuraansa, he menivät naimisiin ja muuttivat Saksaan, missä Salme otti nimekseen Emily Ruete.

Pariskunnalle syntyi kolme lasta, mutta tragedia iski, kun Rudolph kuoli raitiovaunuonnettomuudessa. Emily jäi rahattomana vieraaseen maahan kolmen pienen lapsen kanssa. Vaikeassa tilanteessa hän kirjoitti kirjan elämästään. Ruete oli monikielinen ja puhui swahilia, arabiaa, turkkia ja saksaa.

Emily Ruete kuoli vuonna 1924 Jenassa. Hänet haudattiin pienen hiekkapussin kanssa, jonka hän oli tuonut mukanaan Sansibarin rannalta ja jota hän oli kantanut aina mukanaan.

## Julkaisut ja painokset

* Ruete, Emily: *Memoirs of an Arabian Princess from Zanzibar* (1888). Alkuperäinen julkaisu.
* Ruete, Emily: *Memoirs of an Arabian Princess from Zanzibar* (1907). Myöhempi painos.
* Ruete, Emily, E. van Donzel (toimittaja): *An Arabian Princess Between Two Worlds: Memoirs, Letters Home, Sequels to the Memoirs, Syrian Customs and Usages*. Leiden (Alankomaat), (1993).  Laajennettu laitos, joka sisältää muistelmien lisäksi kirjeitä ja jatko-osia. Teoksessa kuvataan elämää Sansibarissa vuosien 1850 ja 1865 välillä sekä elämää Saksassa Bismarckin aikakaudella.
* Andrea Emily Stumpf (toimittaja), *Memoirs of an Arabian Princess. An Accurate Translation of Her Authentic Voice*. 2022.  Uusi englanninkielinen laitos, joka sisältää alkuperäiset Emilyn ja Rosalie Rueten jättämät korjaukset ja lisäykset.
* Said-Ruete, Rudolph: *Eine auto-biographische Teilskizze. (Die Al-bu-Said Dynastie in Arabien und Ostafrika)*. Luzern, 1932, (saksaksi).

## Lähteet
Maria Kallionpää

**Maria Kallionpää** (s. 1981 Ulvila) on suomalainen säveltäjä, pianisti ja musiikintutkija.

Kallionpää sai varhaista sävellysopetusta Kai Niemiseltä Jyväskylässä ja opiskeli vuoden Jouni Kaipaisen johdolla Tampereella. Vuosina 2004–2007 hän opiskeli Tapio Nevanlinnan johdolla Sibelius-Akatemiassa. Kallionpää lähti vuonna 2007 Erasmus-opiskelijana Salzburgin Mozarteumiin, jossa häntä opetti Reinhard Febel. Hän pääsi kuitenkin stipendillä Lontoon Royal Academy of Musiciin, josta sai maisterin arvon. Kallionpää palasi Itävaltaan ja suoritti Karlheinz Esslin johdolla Wienissä jatkotutkinnon elektroakustisessa sävellyksessä. Vuonna 2015 Kallionpää sai sävellyksessä filosofian tohtorin arvon Oxfordin yliopistosta. Hänen väitöskirjansa koski pianoa sävellyksen superinstrumenttina ja tarkasteli laajennettuja soittotekniikoita.

Kallionpää sai vuonna 2016 Nottinghamin yliopiston Mixed Reality Laboratoryn säveltäjäresidenssin. Hän oli post doc -tutkija Aalborgin yliopistossa vuosina 2016–2018. Kallionpää tutki siellä pelillistämistä sävellyksen muotona. Osana tutkimushanketta hän teki yhteistyössä Mixed Reality Laboratoryn kanssa virtuaalisen pianoteoksen *Climb!*, joka on muotoiltu nykyaikaisten tietokonepelien rakenteiden mukaisesti. Kallionpään ensimmäinen ooppera *She* kantaesitettiin Roomassa vuonna 2017. Vuonna 2018 kantaesitettiin Porissa Kallionpään ja Markku Klamin yhteistyössä säveltämä nukketeatteriooppera *CROAK*. Kyse oli ensimmäisestä Pohjoismaissa tuotetusta täysimittaisesta nukkeoopperasta.

Kallionpää oli Hong Kong Baptist Universityn sävellyksen ja nykymusiikin esittämisen apulaisprofessori vuosina 2018–2022. Vuonna 2023 hänestä tuli Detmoldin musiikkiyliopiston taiteellinen tutkija. Pianistina Kallionpää on erikoistunut moderniin musiikkiin.

## Lähteet
Suzana Herculano-Houzel

**Suzana Herculano-Houzel** (syntyjään **Suzana Carvalho Herculano**, s. 1972 Rio de Janeiro, Brasilia) on brasilialainen neurotieteilijä ja Vanderbiltin yliopiston psykologian apulaisprofessori. Hän tunnetaan erityisesti työstään aivojen solujen lukumäärän laskemisessa eri lajeilla ja näiden vertailevasta tutkimuksesta.

## Koulutus ja ura

Herculano-Houzel suoritti kandidaatin tutkintonsa Rio de Janeiron liittovaltion yliopistossa vuonna 1992. Tämän jälkeen hän jatkoi opintojaan Yhdysvalloissa Case Western Reserve Universityssä, josta valmistui maisteriksi vuonna 1995. Tohtorin tutkintonsa neurotieteiden alalta hän suoritti Ranskassa Pierre ja Marie Curien yliopistossa vuonna 1999.

Nykyisin Herculano-Houzel toimii psykologian apulaisprofessorina Vanderbiltin yliopistossa. Hänen tutkimuksensa keskittyy vertailevaan neuroanatomiaan, aivojen solukoostumukseen, aivojen morfologiaan, aivojen evoluutioon sekä kehon ja aivojen metabolisiin kustannuksiin.

Hänen merkittävimpiin löydöksiinsä kuuluu havainto, että ihmisen aivot sisältävät noin 86 miljardia neuronia, mikä kumosi aiemman käsityksen 100 miljardista neuronista. Lisäksi hän on osoittanut, että lintujen aivot sisältävät suhteellisesti enemmän hermosoluja kuin samankokoisten nisäkkäiden aivot, mikä selittää lintujen kognitiivisia kykyjä.

Herculano-Houzel on julkaissut useita tieteellisiä artikkeleita ja kirjoja, mukaan lukien "The Human Advantage: A New Understanding of How Our Brain Became Remarkable" (MIT Press, 2016). Hän on myös pitänyt kaksi TED-esitelmää aivotieteen löydöksistään.

## Lähteet
Rachel Baes

**Rachel Baes** (1. elokuuta 1912 – 8. kesäkuuta 1983) oli belgialainen surrealistinen taidemaalari. Hänen onnistui vapauttaa ilmaisunsa tiukasta klassisuudesta ja tuoda siihen omaleimaista ilmaisua. Aikanaan melko paljonkin tunnettu taiteilija on nykyään lähes unohdettu.

## Elämänvaiheita
Rachel Baesin isä oli taidemaalari ja -historioitsija Émile Baes. Perheellä oli mahdollisuus antaa tyttärelleen paras mahdollinen koulutus. Ensimmäiset maalauksensa Baes teki 13-vuotiaana, jolloin hän maalasi asetelmia, kukkia ja maisemia. 

Isän ja tyttären välinen suhde oli täynnä ongelmia, ja he vieraantuivat toisistaan. Rachel päätti kirjoittaa loppuelämänsä ajan kirjoittaa sukunimensä pienellä alkukirjaimella. Baes oli mukana Brysselin surrealistien ryhmässä mutta piti ryhmään jonkin verran etäisyyttä. Hän piti ensimmäisen näyttelynsä Pariisissa vuonna 1929. Tuolloin hänen maalauksensa olivat vielä melko perinteisiä kukka-asetelmia. Hän kutsui myöhemmin niitä kukkakaalikauden tuotoksiksi. 

Surrealismi astui esiin Baesiin taiteessa hänen tultua lähelle 40 vuoden ikää. Maalaustyylistä tuli henkilökohtainen. Hän halusi laittaa maalauksiinsa syviä henkilökohtaisia tuntemuksiaan. 

Toisen maailmansodan jälkeen Baes tapasi Paul Eluardin, joka kirjoitti hänen näyttelyesitteeseensä runon. Vähän myöhemmin hän tutustui myös René Magritteen. Pian tämän jälkeen hänen tuttavuuksiinsa kuuluivat Pablo Picasso, Jean Cocteau ja Paul Léautaud. Näyttelyt Baesilla oli vuosina 1953 ja 1956. Hänen työnsä muistuttavat yhdysvaltalaisen Gertrude Abercrombien töitä, mutta on epätodennäköistä tapasivatko taiteilijat koskaan ja saivatko tietää toistensa töistä.

Vuonna 1962 Baes luopui julkisuudesta ja muutti Bruggeen. Siellä hän maalasi kuvia paikallisista näkymistä. 

Baes ei solminut avioliittoa, eikä hänellä ollut lapsia. Rakastajansa kuoltua hän päätti elää yksin.

## Lähteet

## Aiheesta muualla
* Rachel Baes (1912-1983), Painter, Belgian Surrealist School, Proantic
Nellie Robinson

**Georgiana Ellen "Nellie" Robinson** (7. joulukuuta 1880 Saint John's – 29. huhtikuuta 1972 Saint John's) oli antigualainen opettaja ja yhteiskunnallinen vaikuttaja, joka tunnetaan erityisesti tasa-arvoisen koulutuksen edistäjänä Antigua ja Barbudalla brittien siirtomaavallan aikana. Hänet nimitettiin postuumisti Damen arvoon ja hänelle myönnettiin Antiguan kansallissankarin arvonimi maan 25-vuotisitsenäisyysjuhlallisuuksissa vuonna 2006.

## Elämä
Robinson vietti lapsuutensa pääosin Yhdysvalloissa, missä hän sai koulutuksensa ja työskenteli kotiapulaisena ja lastenhoitajana. Palattuaan Antigualle hän jatkoi opintojaan Coke Memorial Collegessa ja suoritti Senior Cambridge -tutkinnon. Nähtyään rotusyrjintää sekä Yhdysvalloissa että kotimaassaan Robinson perusti Thomas Oliver Robinson (TOR) Memorial School -koulun huhtikuussa 1898 vain 18-vuotiaana. Koulu oli nimetty hänen edesmenneen vanhemman veljensä mukaan.

"Mother Robiksi" oppilaidensa kutsuma Robinson avasi koulunsa ovet kaikille taustasta riippumatta aikana, jolloin brittiläinen siirtomaavalta oli määrännyt luokka- ja rotuerottelun tummaihoisia kohtaan. Hän mursi väri- ja luokkarajoja ottamalla kouluunsa lapsia kaikista roduista, yhteiskuntaluokista ja uskontokunnista. Hän myös otti vastoin aikakauden virallisia sääntöjä oppilaita, joiden vanhemmat eivät olleet naimisissa. Koulu tarjosi stipendejä köyhille tummaihoisille lapsille, joille ei muuten olisi ollut mahdollista saada toisen asteen koulutusta. Koulusta tuli niin arvostettu, että sinne tuli oppilaita myös muilta Karibian saarilta.

Robinson toimi koulun rehtorina yli 60 vuotta, vuoteen 1950 asti. Hänen vaikutuksensa ulottui koulutusta laajemmalle. Hän liittyi vuonna 1912 vesihuoltokomiteaan edistäen putkiveden jakelua saarella. Ensimmäisen maailmansodan aikana hän oli ainoa tummaihoinen nainen mobilisaatiokomiteassa, jossa hän sekä kannusti paikallisia miehiä liittymään sotaponnisteluihin, että ajoi parempia elinolosuhteita ulkomaille lähetetyille sotilaille.

## Lähteet
Scaleway

**Scaleway** (aiemmin nimellä **Online SAS**) on ranskalainen pilvipalveluita tarjoava yritys. Yritys on perustettu vuonna 1999. Vuonna 2015 yritys oli Ranskan toiseksi suurin pilvipalveluita tarjoava yritys OVH.comin jälkeen. Scaleway kuuluu ranskalaiseen Iliad-ryhmään.

## Lähteet
Hetzner

**Hetzner** (myös **Hetzner Online AG**) on saksalainen datakeskuksia operoiva yritys, joka tajoaa web-isännöintipalveluita yrityksille ja yksityisasiakkaille. Yritys on perustettu vuonna 1997. Hetzner on investoinut yhdessä Cinian kanssa C-Lion1 -merikaapeliin.

## Lähteet
Ulla Onerva

**Ulla Onerva Lehtinen** (s. 26. helmikuuta 1995), joka käyttää kirjailijanimeä **Ulla Onerva**, on suomalainen somevaikuttaja ja kirjailija. Hän ylläpitää Tarinannuppuja-nimistä Tiktok-tiliä, joka on yksi suurimmista suomalaisista kirjatoktileistä. Lehtinen on saanut tunnustusta nuorten lukemaan innostamisesta ja nuortenkirjallisuuden esiin nostamisesta. Hän voitti Lastenkirjainstituutin myöntämän Onnimanni-palkinnon vuonna 2023. Lehtisen esikoisteos, *Oikukkaiden romantikkojen piiri* -kirjasarjan aloittanut rakkausromaani *Hattaradilemma*, julkaistiin vuonna 2025.

## Teokset
* 
* 

## Lähteet

## Aiheesta muualla
* Tarinannuppuja Tiktokissa
Suriyothai

**Suriyothai** (, , *Suriyodaya*, ; 1511 – joulukuu 1548) oli Thaimaan Ayutthayan kuningaskunnan kuningatar. Hänet tunnetaan erityisesti väitetystä uhrautumisestaan Myanmarin armeijaa vastaan käydyssä taistelussa vuonna 1548, jossa hänen kerrotaan pukeutuneen miessotilaaksi ja kuolleen suojellessaan aviomiestään.

## Historia

Suriyothai avioitui prinssi Tienin kanssa, josta myöhemmin tuli kuningas Maha Chakkraphat. Pariskannalla oli viisi lasta. Tien kruunattiin Ayutthayan kuningaskunnan kuninkaaksi vuonna 1548.

Alueen dynastioiden välillä oli kilpailua vallasta, mikä johti jännitteisiin. Vuonna 1549 Myanmarin armeija hyökkäsi Siamiin, mikä aloitti sotien sarjan alueiden välillä, joka jatkui 1800-luvun puoliväliin asti.

Kuningas Chakkraphat johti armeijaansa norsun selässä taisteluun, ja kaksi heidän poikaansa osallistui myös. Kuningatar Suriyothai pukeutui miessotilaaksi ja ratsasti myös taisteluun norsun selässä. Kun kuninkaan norsu kompastui asettaen hänet vaaraan, Suriyothai kiirehti pelastamaan miestään ja uhrasi itsensä saaden kuolettavan iskun terästä. Tämä mahdollisti kuninkaan pakenemisen. Myös heidän taisteluun osallistunut tyttärensä haavoittui kuolettavasti.

## Perintö

Kuninkaan kerrotaan rakennuttaneen Chedi Sri Suriyothain vaimonsa muistoksi, jonne kuningattaren tuhkat haudattiin. Nykyään Thaimaassa on kuningatar Suriyothain muistomerkki, jonka uskotaan sijaitsevan paikalla, jossa hän sai surmansa taistelussa.

Tutkijat ovat kyseenalaistaneet tarinan tarkkuuden sekä Chedi Sri Suriyothain rakentamisajankohdan. Tarinan todenperäisyydestä riippumatta Suriyothai on yksi Thaimaan arvostetuista historiallisista naishahmoista. Vuonna 2001 julkaistiin elokuva *Suriyothai*, jonka tuotti Thaimaan kuningatar Sirikit.

## Lähteet
Equinix

**Equinix** on yhdysvaltalainen Kaliforniassa sijaitseva yritys, joka tarjoaa datakeskuspalveluita. Yritys on perustettu vuonna 1998. Yritys on alkujaan markkinoinut itseään neutraalina paikkana eri yrityksien väliselle toiminnalle ja muun muassa Yahoo on käyttänyt Equinixin järjestelmiä. Equinixin toimintaa on verrattu puhelinkeskuksiin ja se toimii kymmenissä maissa.

## Lähteet
OVHcloud

**OVHcloud** on ranskalainen vuonna 1999 perustettu pilvipalveluita tarjoava yritys. Vuoteen 2019 asti yritys tunnettiin nimellä OVH. Vuonna 2016 yritys avasi yhden maailman suurimmista datakeskuksista. W3Techs-sivuston mukaan OVH:ta käyttää 3,3 prosenttia maailman kaikista verkkosivuista.

## Lähteet
Hostinger

**Hostinger** on liettualainen web-isännöintiä tarjoava yritys. Yritys on perustettu vuonna 2004.

## Lähteet
Ansarikolmikki

**Ansarikolmikki**  (*Uloborus plumipes*) on pykäverkkohämähäkkien
heimoon kuuluva hämähäkkilaji.

Ansarikolmikki on levinnyt viljelykasvien mukana ympäri Eurooppaa. Se pystyy selviytymään kasvihuoneissa, joissa talven lämpötila pidetään selvästi pakkasen yläpuolella. Tässä elinympäristössä sillä näyttää olevan tehokas rooli jauhiaisten torjunnassa. Levossa hämähäkki muistuttaa pientä kuivaa kasvinpalaa. Se kutoo pieniä vaakasuoria, jopa 30 cm:n pituisia verkkoja, joita voidaan nähdä esimerkiksi ruukkujen suulla. Usein helpoin tapa varmistaa lajin läsnäolo ovat ruskehtavat, tähdenmuotoiset munapussit.

## Lähteet

## Aiheesta muualla
* UniProt: Taxonomy - ''Uloborus plumipes'' 
* Global Biodiversity Information Facility (GBIF): ''Uloborus plumipes''
Alexa Spaanstra

**Alexa Christine Spaanstra** (s. 1. helmikuuta 2000 Brighton, Livingstonin piirikunta, Michigan) on yhdysvaltalainen jalkapalloilija, pelipaikaltaan hyökkääjä. Hän on pituudeltaan 165-senttimetrinen ja on edustanut seurajoukkuetasolla vuodesta 2024 NWSL-sarjassa pelaavaa Portland Thornsia.

Spaanstra on pelannut Portland Thornsissa huhtikuulle 2025 mennessä 12 sarjaottelua. Hän edusti ennen nykyistä joukkuettaan saman sarjan Kansas City Currentia. Spaanstra on edustanut useita Yhdysvaltain naisten nuorisomaajoukkueita.

## Lähteet
Reilyn Turner

**Reilyn Turner** (s. 18. lokakuuta 2002) on yhdysvaltalainen jalkapalloilija, pelipaikaltaan hyökkääjä. Hän on pituudeltaan 175-senttimetrinen ja on edustanut seuratasolla vuodesta 2024 NWSL-sarjassa pelaavaa Portland Thornsia.

Turner on pelannut Portland Thornsissa huhtikuulle 2025 mennessä kymmenen sarjaottelua, joissa hän on tehnyt kaksi maalia. Hän edusti ennen seuraa saman sarjan Racing Louisvilleä vuonna 2024. Maajoukkuetasolla Turner on edustanut useita Yhdysvaltain nuorisomaajoukkueita.

## Lähteet

## Aiheesta muualla
Shelby Hogan

**Shelby Ann Hogan** (s. 10. toukokuuta 1998 Franklin, Norfolkin piirikunta, Massachusetts) on yhdysvaltalainen jalkapallomaalivahti, joka on pituudeltaan 180-senttimetrinen. Hän on edustanut vuodesta 2025 NWSL-sarjassa pelaavaa NJ/NY Gothamia, jota ennen hän edusti vuodet 2021–2024 saman sarjan Portland Thornsia. Hogan oli mukana voittamassa sarjamestaruutta kaudella 2022 ja vuoden 2021 NWSL Challenge Cupia.

## Lähteet

## Aiheesta muualla
Satu Laine

**Satu Laine** (o.s. *Hakala*, s. 21. tammikuuta 1964) on suomalainen uransa päättänyt pesäpalloilija. Laine pelasi pesäpallon SM-sarjassa ja Naisten Superpesiksessä vuosien 1977–1997 aikana yhteensä 274 ottelua Riihimäen Pallonlyöjien, Keravan Pallokerhon ja Vihdin Pallon joukkueissa.

## Saavutukset pelaajana
* 2 SM-kultaa: 1980, 1981
* 1 SM-hopea: 1992
* 1 SM-pronssi: 1994
* 3 Itä-Länsi-ottelua: 1983, 1991, 1992
* 2 Liitto–Lehdistö-ottelua: 1990, 1991
* Pesäpallon lyöjäkuningatar: 1983
* Vuoden jokeri: 1994

## Lähteet
Sarah Yorke Jackson

**Sarah Yorke Jackson** (1803 tai 1805, Philadelphia, Pennsylvania – 23. elokuuta 1887, Nashville, Tennessee) oli Yhdysvaltain 7. presidentin Andrew Jacksonin miniä, joka hoiti Yhdysvaltain ensimmäisen naisen tehtäviä vuosina 1834–1837.

Yorke syntyi vuonna 1803 tai 1805 Pennsylvanian Philadelphiassa Peter-isälleen ja Mary-äidilleen. Syntymävuosi on epäselvä. Yorke Jacksonin hautakiveen on merkitty vuosi 1803. Hän joutui lapsena orvoksi, minkä jälkeen sukulaiset kasvattivat hänet.

Vuonna 1831 Yorke meni naimisiin presidentti Andrew Jacksonin ottopojan Andrew Jackson nuoremman kanssa. Vuoteen 1834 asti Yorke Jackson johti kotitaloutta Jacksonin Hermitage-plantaasilla Tennesseessä. Plantaasilla oli myös orjia, joiden työntekoa Yorke Jackson valvoi. Kun rakennus vahingoittui tulipalossa vuonna 1834, Yorke Jacksonin perhe muutti Valkoiseen taloon. Siellä Yorke Jackson avusti Emily Donelsonia emännöinnissä kahden vuoden ajan, kunnes Donelson muutti Valkoisesta talosta pois. Sen jälkeen Yorke Jackson hoiti emännän tehtävät yksin.

Kun Andrew Jacksonin toinen presidenttikausi päättyi, Yorke Jacksonin perhe muutti takaisin Hermitageen. Yorke Jackson toimi Andew Jacksonin omaishoitajana siihen asti, kunnes hän kuoli vuonna 1845.

Sarah Yorke Jackson sai miehensä kanssa viisi lasta. Aviomies myi Hermitagen vuonna 1856 maksaakseen omia velkojaan. Yorke Jackson asui plantaasilla kuitenkin elämänsä loppuun asti. Sarah Yorke Jackson kuoli 23. elokuuta 1887. Hänet on haudattu plantaasille.

## Lähteet
Pirjo Haukkamaa

**Pirjo Haukkamaa** (s. 13. maaliskuuta 1972) on suomalainen uransa päättänyt pesäpalloilija. Haukkamaa pelasi pesäpallon SM-sarjassa ja Naisten Superpesiksessä vuosien 1986–2001 aikana yhteensä 271 ottelua Keravan Pallokerhon, Hyvinkään Tahkon ja Vihdin Pallon joukkueissa.

## Saavutukset pelaajana
* 1 SM-kulta: 1998
* 1 SM-hopea: 1992
* 2 SM-pronssia: 1994, 1999
* 8 Itä-Länsi-ottelua: 1989, 1990, 1993, 1994, 1995, 1996, 1997, 1998
* 3 Liitto–Lehdistö-ottelua: 1989, 1990, 1991
* Superpesiksen kärkilyöntikuningatar: 1989
* Kultainen räpylä: (2) 1994, 1996

## Lähteet
Orvokki (artisti)

**Orvokki Oittila** (s. 2000 tai 2001 Helsinki) on suomalainen elektronista musiikkia tekevä indieartisti, joka esiintyy taiteilijanimellä **Orvokki**. Hän nousi esiin 2020-luvun alussa omintakeisella elektronisen musiikin, indiepoppia ja kokeellisia elementtejä yhdistelevällä tyylillään. Oittila tuottaa, säveltää, sanoittaa ja miksaa musiikkinsa pääosin itse. Hänen esikoisalbuminsa *Kasvotusten* julkaistiin vuonna 2023 Luova Records -levy-yhtiön kautta. Orvokki oli ehdolla albumillaan vuoden 2024 Teosto-palkinnon saajaksi.

## Ura ja tuotanto

Oittila aloitti musiikillisen uransa 15-vuotiaana julkaisemalla Soundcloud-palvelussa omia versioitaan muiden artistien kappaleista. Ensimmäinen julkaisu oli pianoversio Radioheadin kappaleesta *[[Creep]]*. Parin vuoden kuluttua hän alkoi tehdä omia kappaleitaan, jotka vähitellen saivat enemmän kuulijoita.

Vuonna 2021 Oittila muutti Berliiniin opiskelemaan musiikin tuottamista ja äänittämistä Catalyst-instituuttiin. Puolentoista vuoden opiskelun jälkeen hän palasi Helsinkiin. Luova Records julkaisi helmikuussa 2022 Orvokin singlen "Oletko kokeillut joogaa tai meditointia?" ja toukokuussa EP:n verran kappaleita.

Oittilan esikoisalbumi *Kasvotusten* julkaistiin vuonna 2023. Hän sävelsi sanoitti, soitti, ohjelmoi ja miksasi albumin lähes kokonaan itse. Albumi sai kiittäviä arvosteluja musiikkimediassa. Helsingin Sanomat antoi levylle täydet viisi tähteä ja kuvaili sitä "samaan aikaan karhean kotikutoiseksi, ajatuksella rakennetuksi ja taiteellisilta ratkaisuiltaan rohkeaksi". Soundi-lehti kehui levyn sommittelua "huippuluokaksi" ja "täysin valmiiksi taidonnäytteeksi", mutta jäi kaipaamaan enemmän tunteen välittämistä.

Oittilan musiikillinen tyyli on yhdistelmä elektronista musiikkia, indiepoppia ja lo-fi-estetiikkaa. Hänen kappaleensa eivät tyypillisesti noudata perinteisiä poplaulujen rakenteita, ja niissä yhdistellään useita eri tyylejä ja sointeja. Oittila on kertonut pitävänsä musiikin tekemisessä tärkeänä leikkimisen ja kokeilun ilmapiiriä. Haastatteluissa hän on todennut, ettei tavoittele musiikillaan elantonsa ansaitsemista, koska se toisi liikaa paineita luovaan prosessiin.
## Diskografia

### Albumit

* 
* 

### EP:t

* 
* 
* 

## Lähteet
Lotta Vuorio

**Lotta Vuorio** on salolainen jalkapalloerotuomari. Hän on Uefan ensimmäisen kategorian naispuolinen erotuomari.

Vuodesta 2019 lähtien hän on ollut Fifan erotuomareiden listalla ja toiminut kansainvälisten jalkapallo-otteluiden tuomarina. Hän kuuluu Uefan ensimmäisen luokan erotuomareiden ryhmään. Vuoden 2024 alle 17-vuotiaiden EM-kisoissa Ruotsissa Vuorio tuomitsi kaksi lohko-ottelua. Lisäksi Vuorio toimii tuomarina naisten Kansojen liigan otteluissa sekä ystävyysotteluissa.

Hän julkaisee *Menneisyyden jäljillä* -podcastia. Jaksoja 6. huhtikuuta 2025 mennessä on kertynyt 123 kpl.

## Lähteet

## Aiheesta muualla

* Lotta Vuorio soccerway.com
* Lotta Vuorio weltfussball.de
Jaana Pulliainen

**Jaana Pulliainen** (o.s. *Majuri*, s. 31. tammikuuta 1964) on suomalainen uransa päättänyt pesäpalloilija. Pulliainen pelasi pesäpallon SM-sarjassa ja Naisten Superpesiksessä vuosien 1980–1993 aikana yhteensä 239 ottelua Hyvinkään Tahkon ja Vihdin Pallon joukkueissa.

## Saavutukset pelaajana
* 1 SM-kulta: 1983
* 1 SM-hopea: 1992
* 2 SM-pronssia: 1982, 1984
* 4 Itä-Länsi-ottelua: 1987, 1990, 1991, 1992
* 4 Liitto–Lehdistö-ottelua: 1985, 1986, 1990, 1991

## Lähteet
Taina Kölhi

**Taina Kölhi** (o.s. *Iso-Kungas*, s. 8. kesäkuuta 1971) on suomalainen uransa päättänyt pesäpalloilija. Kölhi pelasi pesäpallon SM-sarjassa ja Naisten Superpesiksessä vuosien 1988–1999 aikana yhteensä 218 ottelua Keravan Pallokerhon ja Vihdin Pallon joukkueissa.

## Saavutukset pelaajana
* 1 SM-kulta: 1998
* 1 SM-hopea: 1992
* 2 SM-pronssia: 1994, 1999
* 1 Itä-Länsi-ottelu: 1992

## Lähteet
Minna Niemelä

**Minna Niemelä** (s. 22. maaliskuuta 1970) on suomalainen uransa päättänyt pesäpalloilija. Niemelä pelasi Naisten Superpesiksessä vuosien 1992–1997 aikana yhteensä 136 ottelua Vihdin Pallon, Turku-Pesiksen ja Aurajoen Mailan joukkueissa.

## Saavutukset pelaajana
* 1 SM-hopea: 1992
* 1 SM-pronssi: 1994
* 2 Itä-Länsi-ottelua: 1993, 1994

## Lähteet
Mirkka Tschesmenski

**Mirkka Tschesmenski** (o.s. *Oinonen*, s. 11. toukokuuta 1976) on suomalainen uransa päättänyt pesäpalloilija. Tschesmenski pelasi Naisten Superpesiksessä vuosien 1990–2003 aikana yhteensä 309 ottelua Hyvinkään Tahkon, Vihdin Pallon, Peräseinäjoen Toiveen ja Hämeenlinnan Paukun joukkueissa.

## Saavutukset pelaajana
* 1 SM-kulta: 1998
* 2 SM-pronssia: 1994, 1999
* 1 Itä-Länsi-ottelu: 1993

## Lähteet
Priscilla Cooper Tyler

**Priscilla Cooper Tyler** (synt. **Elizabeth Priscilla Cooper**, 14. kesäkuuta 1816, New York City, Yhdysvallat – 29. joulukuuta 1889) oli Yhdysvaltain 10. presidentti John Tylerin miniä, joka hoiti Yhdysvaltain ensimmäisen naisen tehtäviä vuosina 1841–1844. 

Elizabeth Priscilla Cooper syntyi 14. kesäkuuta 1816 New Yorkissa Thomas ja Mary Cooperille. Hän teki nuorena naisena näyttelijän työtä, jonka myötä hän esiintyi ympäri Yhdysvaltoja. Erään esityksen katsomossa oli asianajaja Robert Tyler, joka ihastui Cooperiin. Cooper ja Tyler menivät naimisiin 12. syyskuuta 1839 ja saivat liiton aikana yhdeksän lasta, joista kuusi selvisi elossa aikuisikään asti. 

Robert Tylerin isä John Tyler nousi yllättäen presidentiksi vuonna 1841. Sitä ennen hän oli toiminut varapresidenttinä. Tylerin oman vaimon Letitia Tylerin terveydentila oli niin huono, että hän jättäytyi pois edustustehtävistä. Letitia Tyler kuoli vuonna 1842. Priscilla Cooper Tyler hoitikin Yhdysvaltain ensimmäisen naisen tehtäviä pääasiallisesti vuosina 1841–1844 aina siihen asti, kunnes John Tyler meni uudelleen naimisiin Julia Gardinerin kanssa 26. kesäkuuta 1844. 

Priscilla ja Robert Tyler muuttivat pois Valkoisesta talosta ja asuivat sen jälkeen eri paikkakunnilla. Pariskunta asui muun muassa Philadelphiassa ja Alabaman Montgomeryssa. Cooper Tyler kuoli 29. joulukuuta 1889. Hänet on haudattu Montgomeryyn. 

## Lähteet
Heli Ruoho-Mäkelä

**Heli Ruoho-Mäkelä** (o.s. *Ruoho*, s. 24. toukokuuta 1969) on suomalainen uransa päättänyt pesäpalloilija. Ruoho-Mäkelä pelasi Naisten Superpesiksessä vuosien 1990–2003 aikana yhteensä 293 ottelua Vihdin Pallon ja Pesäkarhujen joukkueissa.

## Saavutukset pelaajana
* 1 SM-kulta: 1998
* 1 SM-hopea: 1992
* 2 SM-pronssia: 1994, 2001
* 8 Itä-Länsi-ottelua: 1990, 1991, 1992, 1993, 1994, 1995, 1999, 2003
** Kentän paras: 1992
* 2 Liitto–Lehdistö-ottelua: 1990, 1991

## Lähteet
Oskari Kostiainen

**Oskar (Oskari) Kostiainen** (26. marraskuuta 1880 Pietari – 21. toukokuuta 1966) oli suomalainen toimittaja, suomentaja ja virkamies.

Oskari Kostiaisen vanhemmat olivat kauppias Wilhelm Juho Kostiainen ja Maria Pukk. Hän pääsi ylioppilaaksi 1901 Viipurin klassillisesta lyseosta ja valmistui Helsingin yliopistosta filosfian kandidaatiksi 1907. Kostiainen suoritti myös lainopin jatko-opintoja.

Kostiainen ryhtyi 1901 sanomalehtimieheksi aluksi Helsingin Sanomain palvelukseen ja opiskeli samalla yliopistossa, suorittaen filosofian kandidaattitutkinnon. Helsingin Sanomista hän siirtyi toimittajaksi Suomalainen Kansa-lehteen ja sitten Uuteen Suomeen, jossa hän oli työssä pariin otteeseen, viimeksi 1914–1917. Välillä hän oli Werner Söderström Oy:n palveluksessa Porvoossa. Kostiainen jatkoi lainopillisia opintoja yliopistossa muun muassa seuraten tuomaria Äyräpään tuomiokunnassa 1913–1914. Sanomalehtialan jätettyään hän siirtyi virkamieheksi ja oli rajamaan komendanttiviraston lainopillisena avustajana ja osaston päällikkönä 1918–1919. Vuodesta 1919 alkaen hän oli virkamiehenä yleisesikunnassa.

Vuonna 1966 kuollut Oskari Kostiainen on haudattu Malmin hautausmaalle.

## Suomennoksia
* B. Adaridi : *Moottorittomat lentokoneet ja heikkomoottorilentokoneet* ; tekijän käsikirjoituksesta suom. O. Kostiainen. Otava 1925
* M. S. Svetshnikov : *Vallankumous ja kansalaissota Suomessa 1917-1918: muistelmia ja aineistoa* ; venäjänkielestä suomentanut O. Kostiainen ; huomautukset suomalaiselle lukijalle kirjoittanut Heikki Nurmio. Otava 1925, alkuteos *Революция и гражданская война в Финляндии в 1917-1918 годы: воспоминания и материалы* (Teos digitoituna (marxists.org)) 
* Mihail Lermontov ; *[[Aikamme sankari]]* ; suom. Oskari Kostiainen. Otava 1927, erikoispainos Ex libris 1972 (alkuteos *Герой нашего времени*)
* Joseph Conrad : *Lordi Jim* ; englannista suom. O. Kostiainen. WSOY 1930, 2. tark. painos 1967
* Alain Gerbault : *Yksin purjeveneessä maapallon ympäri*; suom. O. Kostiainen (I ja II osa), Armas Hämäläinen (III osa). WSOY 1930
* Herbert N. Casson : *Luovat ajattelijat* ; englanninkielestä suomentanut O. Kostiainen. WSOY 1934, näköispainos WSOY 1996
* Herbert N. Casson : *Menestys ja onni* ; englanninkielestä suomentanut O. Kostiainen. WSOY 1935
* Walter B. Pitkin : *Elämä alkaa neljänkymmenen iässä* ; suom. O. Kostiainen. WSOY 1938, 2. painos 1952 (alkuteos *Life begins at Forty*)

## Lähteet

## Aiheesta muualla
* Oskari Kostiainen : Värien leikkiä, Helsingin Sanomat Viikkoliite, 15.11.1931, nro 46, s. 2, Kansalliskirjaston digitaaliset aineistot
Tiina Paananen

**Tiina Paananen** (s. 5. heinäkuuta 1972) on suomalainen uransa päättänyt pesäpalloilija. Paananen pelasi pesäpallon SM-sarjassa ja Naisten Superpesiksessä vuosien 1988-1996 aikana yhteensä 172 ottelua Jyväskylän Kirin Vähänkyrön Viestin, Siilinjärven Pesiksen ja Vihdin Pallon joukkueissa.

## Saavutukset pelaajana
* 1 SM-kulta: 1989
* 1 SM-hopea: 1993
* 1 SM-pronssi: 1994
* 2 Itä-Länsi-ottelua: 1993, 1994

## Lähteet
Eevamari Polvi

**Eevamari Polvi** (s. 15. toukokuuta 1972) on suomalainen uransa päättänyt pesäpalloilija. Polvi pelasi Naisten Superpesiksessä vuosien 1992–2000 aikana yhteensä 199 ottelua Ylihärmän Junkkareiden ja Vihdin Pallon joukkueissa.

## Saavutukset pelaajana
* 1 SM-kultaa: 1998
* 1 SM-pronssi: 1999
* 1 Itä-Länsi-ottelu: 1998

## Lähteet
Nina Jakonen

**Nina Jakonen** (s. 28. huhtikuuta 1971) on suomalainen uransa päättänyt pesäpalloilija. Jakonen pelasi pesäpallon SM-sarjassa ja Naisten Superpesiksessä vuosien 1988–2009 aikana yhteensä 218 ottelua Kokemäen Kova-Väen, Ikaalisten Tarmon Vihdin Pallon, Peräseinäjoen Toiveen, Feran ja Lapuan Virkiän joukkueissa.

## Saavutukset pelaajana
* 1 SM-kultaa: 1998
* 1 SM-hopea: 2009
* 3 SM-pronssia: 1999, 2005, 2008
* 1 Itä-Länsi-ottelu: 1999

## Lähteet
Avatar Aang: The Last Airbender

**Avatar Aang: The Last Airbender** on tuleva yhdysvaltalainen animoitu fantasiaelokuva, jonka ohjaa Lauren Montgomery. Elokuva on jatkoa Nickelodeonin animaatiosarjalle *[[Avatar (animaatiosarja)|Avatar: The Last Airbender]]* (2005–2008), ja on myös Avatar Studiosin ensimmäinen tuotanto.  Elokuvan ovat tuottavat muun muassa alkuperäissarjan luojat Michael DiMartino ja Bryan Konietzko. Australialainen animaatiostudio Flying Bark Productions tuottaa animaation elokuvalle.

## Ääninäyttelijät

## Tarina
Elokuva on jatkoa alkuperäiselle Avatar: The Last Airbender animaatiosarjalle. Elokuvassa samat päähahmot ovat nuoria aikuisia. 

## Lähteet
Päivi Väistö

**Päivi Väistö** (o.s. *Huhta*, s. 27. kesäkuuta 1972) on suomalainen uransa päättänyt pesäpalloilija. Väistö pelasi Naisten Superpesiksessä vuosien 1992–2012 aikana yhteensä 238 ottelua Vihdin Pallon joukkueessa.

## Saavutukset pelaajana
* 1 SM-kultaa: 1998
* 1 SM-hopea: 1992
* 2 SM-pronssia: 1994, 1999
* 1 Itä-Länsi-ottelu: 1999

## Lähteet
Aurora Frantsila

**Aurora Frantsila** (s. 10. helmikuuta 2004) on suomalainen pesäpalloilija. Frantsila edustaa Superpesiksessä pelaavaa Rauman Feraa. Hän on edustanut Superpesiksessä myös Manse PP:tä ja Pöytyän Urheilijoita. Hänen kasvattajaseuransa on Hämeenkyrön Räpsä. Frantsila on saavuttanut yhden SM-hopean kaudella 2020 ja yhden SM-pronssin kaudella 2021. Hän pelaa sisäpelissä vaihtajana tai kotiuttajana ja ulkokentällä polttolinjassa. 

Frantsila on pelannut 71 Superpesiksen runkosarjan ottelua. Näissä otteluissa hän on lyönyt kolme kunnaria ja 56 tavallista juoksua, tuonut 25 juoksua, ja kerännyt 219 kärkilyöntipistettä. Frantsila on pelannut 12 Superpesiksen ylempien pudotuspelien ottelua. Näissä otteluissa hän on lyönyt kolme tavallista juoksua, tuonut yhden juoksun ja kerännyt 15 kärkilyöntipistettä. Frantsila on pelannut seitsemän Superpesiksen alempien pudotuspelien ottelua. Näissä otteluissa hän on lyönyt kymmenen tavallista juoksua, tuonut kaksi juoksua ja kerännyt 30 kärkilyöntipistettä. Uran tilastot päivitetty kauden 2024 jälkeen.

## Lähteet